Държавната помощ за "Банкиа" отново възмути испанците - Телевизия Европа
Държавната помощ за „Банкиа“...
Държавната помощ за „Банкиа“ отново възмути испанците
Протестите срещу държавната помощ за четвъртата по големина финансова институция в Испания – „Банкиа“ – набират сила. Стотици испанци, включително членове на Движението на възмутените се включиха в шествието в столицата Мадрид. Под лозунга „Не крадете парите на хората“ и въоръжени с тенджери и тигани, с които вдигаха небивал шум, стотици хора от всякакви възрасти се включиха в шествие срещу плановете на правителството в Испания да национализира „Банкиа“ – четвъртата по големина банка в страната, ударена силно от кризата в имотния сектор и отпуснатите лоши кредити. Кабинетът в Мадрид обяви, че отделя 19 милиарда евро допълнителна помощ за „Банкиа“, които се прибавят към вече отпуснатите 4,5 милиарда евро. Това разгневи вложителите, които се възмутиха от наглостта на банкери и политици. „Откраднаха ми 68 000 евро от парите, които бях заделил за края на дните си като допълнение към мизерната ми пенсия. Тези негодници няма да ни върнат нищо“ – възмутен е Антонио Фернандес, пенсионер.
В демонстрацията се включиха мнозина членове на Движението на възмутените, които от миналата година провеждат масови протести срещу мерките за бюджетни съкращения, предприети от правителството на Мариано Рахой. Мирното шествие прерасна в сблъсъци с полицията пред централния офис на „Банкиа“ в Мадрид. Служителите на реда арестуваха един демонстрант, използвайки сила.
Междувременно на партийна среща на НП премиерът Мариано Рахой призова за по-голяма политическа и фискална интеграция и единство в Европа. Той прогнозира, че Гърция ще остане в еврозоната. Испания поиска помощ от 100 милиарда евро за рекапитализация на банките си. Бизнесът, банките и регионалните правителства изпитват все по-големи трудности да се финансират при сегашните високи нива на лихвите по заемите, и то в контекста на драстични бюджетни рестрикции.